Rødt lys ved et teater betyder normalt udsolgt. Helt så godt går det ikke for tiden for kulturbranchen, som er i krise på grund af nedlukningen i forbindelse med corona-epidemien – også selv om det nu er tilladt at holde siddende koncerter for op til 500 personer. På den baggrund valgte Aalborg Kongres & Kultur Center mandag aften klokken 22 at deltage i en lysdemonstration, hvor en række danske bygninger med relation til koncertvirksomhed og anden oplevelsesøkonomi lyste rødt for at symbolisere en blødende branche. - Vi vil gerne være med til at markere, at hele branchen og ikke mindst vores leverandører og backstage-medarbejdere er påvirkede af denne krise, siger direktør i Aalborg Kongres & Kultur Center Nicolaj Holm. Livebranchen mister primær indtægtskilde Demonstrationen er en tilslutning til det tyske initiativ Night of Light, hvor mere end 5000 tyske bygninger med forbindelse til oplevelsesøkonomien også lyste rødt mandag aften. Den danske del af demonstrationen arrangeres af den nystartede sammenslutning We Are Events Danmark bestående af en række aktører med relation til dansk koncertvirksomhed. I en pressemeddelelse skriver We Are Events Danmark: "Den danske musikbranche er i dyb krise. Livebranchen var den første, der lukkede ned, og det bliver den sidste, der bliver åbnet igen. Alligevel har regeringen besluttet, at der ikke tages hensyn til alle, der arbejder i livebranchen, i hjælpepakkerne. Beslutningen står som en kolossal trussel for livebranchens økosystem af indholdsleverandører, der alle lønnes af artisternes honorarer, og som nu står uden deres primære indtægtskilde: sommerhalvårets koncerter. "

Referat:
Aalborg Kongres & Kultur Center markerede mandag, at kulturbranchen og dens leverandører er hårdt ramt af coronakrisen.